Deep Rock Galactic

**Deep Rock Galactic** suo pelaajalle mahdollisuuden louhia kääpiönä ulkoavaruuden harvinaisia mineraaleja suuren korporaation alaisuudessa. Kevyellä huumorilla höystetty louhintaräiskintä on parhaimmillaan joukkuepelinä, jossa pelaajat yhdessä pyrkivät suorittamaan heille annettuja tehtäviä. Pelattavia hahmoluokkia on yhteensä neljä ja eri tehtävätyyppejä seitsemää sorttia, mutta hahmojen kustomointimahdollisuudet sekä tehtäväkarttojen satunnaisuus tuovat peliin riittoisasti vaihtelua useaksi kymmeneksi tunniksi.

## Rytinäksi

Kokemukseni Deep Rock Galacticista ovat poraajan näkökulmasta, joten muista hahmoista käsitykseni ovat pinnallisia. Gunner on pelin lihakset raskaimpine aseineen, tiedustelija kykenee kiipeämään mahdottoman korkeisiin paikkoihin, pioneeri rakentaa turretteja sekä muuta näppärää tehtävien helpottamiseksi ja poraaja, eh, poraa asioita. Käytännössä poraaja on se, joka pääsee kaikkialle ensimmäisenä, kaivaa mineraalit esiin kalliosta ensimmäisenä ja tiukan paikan tullen saa porattua itsensä kauemmas vihollislaumoista. Puolustautuminen onnistuu esimerkiksi liekinheittimellä ja itse räjäytettävien räjähteiden avulla. Aseita voi vaihdella ja päivittää mieltymystensä mukaiseksi, kunhan ensin löytää päivitystä varten tarvittavat mineraalit, omistaa tarpeeksi rahaa sekä on kerryttänyt kokemuksella pelaajatasoaan. Tehtävien tekeminen on siis aina tavoitteellista, pelaajan kuolatessa uusia ominaisuuksia. Jos rahalle ei keksi hyvää käyttötarkoitusta, voi oman kääpiön ulkonäköä muokata maksusta aina partakarvoista yllä olevaan haarniskaan.

Tehtävät valitaan itse avaruusaluksen tehtävävalikosta. On tuurista kiinni, miltä planeetalta pelaajalla on mahdollisuus suorittaa tehtäviä. Joka planeetalla on omat erikoisuutensa. Toiset planeetoista ovat pimeämpiä, kun taas toiset ovat hankalakulkuisempaa maastoa. Joka planeetalta löytyy eri suhdanteessa harvinaista mineraalia, jonka vuoksi yhtäkään planeettaa ei kannata boikotoida. Vaikka pelaaja itse valitseekin tehtävänsä, tarjoutuu toisinaan tilaisuus suorittaa tehtäväsarjoja, joiden läpäisy avaa uusia aseita tai muuta kivaa. Oli mikä tahansa motiivina tehtävän vastaanottamiselle, tehtävätyyppejä on seitsemän erilaista. En esittele niitä kaikkia, vaan muutaman esimerkin.

Yksinkertaisin muttei suinkaan helpoin tehtävä on morkiitiksi kutsutun mineraalin kaivaminen. Morkiitin ja muut mineraalit saa irti hakkua heiluttamalla. Kyseisen ja muidenkin mineraalien talletus tapahtuu Molly nimiseen robottiin tallettamalla. Molly seuraa satunnaisesti pelaajaa tai tulee paikalle kutsuttaessa. Kun tarvittava määrä mineraalia on kerätty, voi pelaaja jatkaa kullan ja mineraalien louhimista tai käynnistää lähtölaskennan. Tämä käynnistää 3-5 minuutin mittaisen countdownin, jonka yhteydessä väkivaltaiset hämähäkit viimeistään havahtuvat ja yrittävät syödä pelaajan tämän etsiessä tietänsä satunnaiseen paikkaan laskeutuvalle pakokapselille. Yleensä pelaajat seuraavat Mollyn jättämiä merkkipaaluja löytääkseen tiensä turvaan, mutta toisinaan Molly kiipeää suoraa seinää pitkin pitkän matkaa ylös, jota on vaikeaa seurata. Tällöin poraajasta on erityisesti iloa, sillä poraaja voi porata itselleen ja koko köörille portaat, jotka johdattavat lähemmäs poistumispistettä. Jokainen hahmo on kuitenkin tasapainotettu niin hyvin, että jokaisella on yhtä hyvät mahdollisuudet selvitä perille.